

|  |
| --- |
| **Обобщенa оценка на въздействието** |
| Оценка на въздействието на предложенията за изменение на Регламент (ЕС) № 575/2013 относно пруденциалните изисквания за кредитните институции и инвестиционните посредници, Директива 2013/36/ЕС относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, Директива 2014/59/ЕС за създаване на рамка за възстановяване и преструктуриране на кредитни институции и инвестиционни посредници, Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране |
| **А. Необходимост от действие** |
| **Защо? Какъв е разглежданият проблем?** Максимум 11 реда |
| В интерес на финансовата стабилност и програмата на Комисията за работни места и растеж е налице спешна нужда от разглеждане на редица недостатъци в съществуващата регулаторна рамка, прилагане на редица международни мерки, приети след кризата, както и спешно допълване на инициативите във връзка с банковия съюз. По-конкретно, в момента са налице значителни рискове за финансовата стабилност и тревожна липса на стабилно банково финансиране на икономиката. Освен това е необходимо да се направи повече, за да се гарантира, че данъкоплатците повече няма да бъдат обременявани с неплатежоспособността на „твърде големите, за да фалират“ институции. Много са важни също така опитите да се намали, където е възможно, прекомерното регулиране и бремето, което налага спазването на нормативната уредба.  Тези проблеми могат да се дължат отчасти на следните фактори:   * риск от прекомерно разчитане на краткосрочното междубанково финансиране за финансиране на дългосрочни дейности; * риск от прекомерен ливъридж на институциите; * неоптимални капиталови изисквания за експозициите към МСП; * риск от неконтролирани фалити на системно значими институции; * възможни фалити поради неадекватни капиталови изисквания към институциите; както и * недостатъчна хармонизация на някои разпоредби относно преструктурирането (например на отнасящите се до реда на вземанията при несъстоятелност и мораториума). |
| **Какво се очаква да бъде постигнато с настоящата инициатива?** Максимум 8 реда |
| На първо място с инициативата се цели да се отговори на горепосочените въпроси. По този начин с нея също така ще се засили отчитането на риска и чувствителността към риска в рамките на пруденциалната рамка, ще се подобри капацитетът за поемане на загуби и за рекапитализация на Г-СЗБ, както и ще се увеличи пропорционалността. Освен това се смята, че инициативата ще намали административното бреме и разходите за съблюдаване на нормативната уредба, както и възможностите за арбитраж на риска, като същевременно се подобри конкурентната равнопоставеност и произтичащите от това по-голяма правна сигурност и съгласуваност. |
| **Какво предимство има предприемането на действие на равнище ЕС?** Максимум 7 реда |
| Необходимо е действие на равнище ЕС, тъй като пруденциалните изисквания за институциите вече са въведени на равнище ЕС. Така за най-добър вариант се приема изменение на правните инструменти на РКИ, ДКИ и ДВПБ (вж. като правно основание член 114 от ДФЕС за РКИ и ДВПБ и член 53, параграф 1 от ДФЕС за ДКИ). Допълнителните действия на равнище ЕС ще насърчат еднаквото прилагане на регулаторните стандарти и сближаването на надзорните практики. Те също така ще осигурят равни условия на конкуренция в целия ЕС, което е важно, тъй като банките — макар и с различен географски обхват — извършват дейност на пазари с по-широк географски обхват и могат свободно да предоставят услуги и да се установяват в други държави членки. Държавите членки и националните компетентни органи обаче ще запазят съществуващите правомощия с оглед на специфични национални икономически и финансови характеристики (макропруденциални политики и буфери за системен риск). |
| **Б. Решения** |
| **Кои законодателни и незаконодателни варианти бяха разгледани?** **Има ли предпочитан вариант? Защо?** Максимум 14 реда |
| За всички аспекти на предложенията бяха разгледани както законодателни, така и незаконодателни варианти. Въпреки това, в интерес на правната сигурност и за да се способства за постигането на равнопоставени условия на конкуренция в ЕС и в световен мащаб, ще бъде необходимо, особено във връзка с прилагането на международните стандарти, приети от Базелския комитет по банков надзор (БКБН) и Съвета за финансова стабилност (СФС), предложенията да бъдат приложени като законодателни варианти.  Аналогично, новото калибриране на капиталовите изисквания за експозициите към МСП, което подпомага целта на Комисията в областта на растежа и работните места, може да се постигне единствено чрез изменение на РКИ.  Освен това, що се отнася до целта за пропорционалност, промените в правния текст ще бъдат задължителни. Тези промени включват премахване на някои задължения от съществуващото законодателство (напр. намаляване на някои изисквания за оповестяване за по-малко значимите институции: освобождаване на по-малките и опростени институции от някои изисквания във връзка с възнагражденията) или невъвеждане на правни изисквания за някои институции (напр. поставяне само на глобалните системно значими институции (Г-СЗИ) в обхвата на изискването ОКПЗ, както и изключване на публичните банки за развитие от изискването за отношението на ливъридж).  Освен това е необходимо да се обърне внимание на липсата на хармонизация в разпоредбите относно преструктурирането, което може да бъде постигнато единствено чрез въвеждането на варианти, които способстват за по-голяма съгласуваност в прилагането на инструментите за мораториум и доуточняват реда на вземанията на кредиторите на институциите при несъстоятелност. |
| **Кой подкрепя отделните варианти?** Максимум 7 реда |
| В по-голямата част от предложенията, разгледани в оценката на въздействието, институциите обикновено се застъпват за намаляване на пруденциалните изисквания, а надзорните органи защитават по-предпазливия подход, отразен в стандартите на БКБН. Предприятията, особено МСП, се застъпват за продължаване на намаляването на капиталовите изисквания за експозиции към МСП.  Въпреки това, както бизнесът, така и надзорните органи почти единодушно подкрепят изясняване на прилагането по отношение на възнагражденията на принципа на пропорционалност. |

|  |
| --- |
| **В. Въздействие на избрания вариант** |
| **Кои са ползите от предпочетения вариант (ако има такъв; в противен случай — от основните варианти)?** Максимум 12 реда |
| Прилагането на различните предпочетени варианти ще гарантира, че институциите на ЕС i) са по-добре капитализирани; ii) имат по-стабилни източници на финансиране; iii) не са прекомерно задлъжнели; и iv) могат по-ефективно да бъдат преструктурирани. Така те ще бъдат по-устойчиви на икономически сътресения. Това от своя страна ще намали риска от изпадането им в неплатежоспособност и оттам — вероятността, че ще се наложи да бъдат спасявани от публичния сектор. Ако дадена институция (в частност Г-СЗИ) изпадне в неплатежоспособност, въвеждането на целенасочени мерки за укрепване на процеса на преструктуриране ще гарантира, че институцията ще бъде преструктурирана с минимално въздействие върху данъкоплатците.  Освен това допълнителните мерки за увеличаване на пропорционалността на някои от изискванията (свързани с докладването, оповестяването и възнагражденията) ще облекчат административното бреме за по-малките или опростени институции и ще намалят разходите им за съблюдаване на нормативната уредба. Също така мерките, разглеждани в контекста на преструктурирането на банки, ще дадат правна яснота и оттам — по-голяма сигурност за органите за преструктуриране и за институциите, като това ще повиши и доверието на инвеститорите. |
| **Какви са разходите за предпочетения вариант (ако има такъв; в противен случай — за основните варианти)?** Максимум 12 реда |
| Когато дадена институция не разполага с достатъчно собствени средства, за да изпълни новите (или изменените) капиталови изисквания, съдържащи се в предложението, тя ще трябва да набере допълнителни собствени средства или да намали своите експозиции. Аналогично, ако в даден момент институцията не разполага с достатъчен размер стабилно финансиране, за да изпълни изискването за стабилно финансиране, тя ще трябва да набере допълнително стабилно финансиране или да промени падежната структура на активите си. Промените в изискванията ще доведат до еднократни разходи поради промени в системите за докладване. Въпреки това, при по-малките институции по-ниските разходи за периодично докладване поради опростяване на изискванията за докладване и оповестяване ще принесат нетна полза.  Горепосочените разходи в повечето случай ще се материализират в краткосрочен план, като се очаква те да бъдат компенсирани от дългосрочната полза от стабилизиране на финансовия сектор. |
| **Какви ще са последиците за предприятията, МСП и микропредприятията?** Максимум 8 реда |
| Предложеното ново калибриране на капиталовите изисквания за банковите експозиции към МСП се очаква да окаже положително влияние върху финансирането на МСП от страна на банките. Това ще подпомогне най-вече тези МСП, които понастоящем имат експозиции над 1,5 милиона евро, тъй като за тези експозиции не се прилага коефициентът за подпомагане на МСП.  Очаква се други предложени в оценката на въздействието варианти, в частност насочените към повишаване на устойчивостта на банките на бъдещи кризи, да увеличат стабилността на кредитирането на МСП.  Очаква се също с мерките, насочени към намаляване на разходите на институциите за съблюдаване на нормативната уредба, по-специално на по-малките и опростени институции, да се намалят разходите на МСП за финансиране. |
| **Ще има ли значимо отражение върху националните бюджети и администрации?** Максимум 4 реда |
| Не |
| **Ще има ли други значителни последствия?** Максимум 6 реда |
| Други значителни последствия не се предвиждат. |
| **Г. Последващи действия** |
| **Кога ще бъде следващото преразглеждане на политиката?** Максимум 4 реда |
| Оценката на този пакет от мерки се извършва пет години след влизането в сила на законодателството, което е в съответствие с методиката, договорена преди започването на процеса на оценка. |